CELEX: 52012PC0437
Language: hu
Date: 2012-08-03
Title: Javaslat A TANÁCS RENDELETE az Európai Unió és a Mauritiusi Köztársaság közötti halászati partnerségi megállapodáshoz csatolt jegyzőkönyv szerinti halászati lehetőségek elosztásáról

|
			
		
		
		52012PC0437
		
			Javaslat A TANÁCS RENDELETE az Európai Unió és a Mauritiusi Köztársaság közötti halászati partnerségi megállapodáshoz csatolt jegyzőkönyv szerinti halászati lehetőségek elosztásáról /* COM/2012/0437 final - 2012/0210 (NLE) */
			
				
		
		
			
			   	INDOKOLÁS
1.           A JAVASLAT HÁTTERE
A Tanácstól kapott megbízás[1] alapján a Bizottság az Európai
Unió nevében tárgyalásokat folytatott a Mauritiusi Köztársasággal az Európai
Unió és a Mauritiusi Köztársaság közötti új halászati partnerségi megállapodás
parafálásáról. E tárgyalások nyomán a felek 2012. február 23-án egy új
halászati partnerségi megállapodást és egy új jegyzőkönyvet parafáltak.
Az új megállapodás az aláírásának
időpontjától számított hatéves időszakra szól, és további hároméves
időszakokra hallgatólagosan megújítható.
Az új jegyzőkönyv fő
célkitűzése az EU és a Mauritiusi Köztársaság közötti együttműködés
szorosabbra fűzése és ezáltal a fenntartható halászati politika és a
halászati erőforrások felelősségteljes kiaknázásának a kialakítása a
mauritiusi halászati övezetben.
A jegyzőkönyv három évre szól. Az új
jegyzőkönyv 86 uniós tonhalhalászhajó számára (41 kerítőhálós hajónak
és 45 horogsoros hajónak) biztosít halászati lehetőségeket a mauritiusi
vizeken. A Szerződésnek megfelelően helyénvaló meghatározni a
halászati lehetőségek tagállamok közötti elosztására vonatkozó
szabályokat.
2.           AZ ÉRDEKELTEKKEL FOLYTATOTT
KONZULTÁCIÓK EREDMÉNYEI ÉS HATÁSVIZSGÁLATOK
A tagállamokkal technikai értekezletek,
illetve a Tanács halászati munkacsoportja keretében folytattak konzultációt. A
konzultációk azzal a következtetéssel zárultak, hogy az Uniónak érdekében áll
halászati megállapodást és jegyzőkönyvet fenntartani Mauritiusszal. Az
egyeztetések során a Bizottság többek között egy külső szakértők
által 2011 novemberében befejezett értékelés eredményeire támaszkodott.
3.           A JAVASLAT JOGI ELEMEI
Ezen eljárás megkezdésére egyrészt az Európai
Unió és a Mauritiusi Köztársaság közötti új halászati partnerségi
megállapodásnak, valamint a szóban forgó megállapodással előírt halászati
lehetőségek és pénzügyi hozzájárulás megállapításáról szóló
jegyzőkönyvnek az Unió nevében történő aláírásáról szóló tanácsi
határozathoz, másrészt az említett megállapodás és jegyzőkönyv
megkötéséről szóló tanácsi határozathoz kapcsolódó eljárás megindításával
párhuzamosan kerül sor.
4.           BUDGETARY IMPLICATION 
Az új
jegyzőkönyv összesen 1 980 000 EUR pénzügyi hozzájárulásról
rendelkezik a teljes időszakra vonatkozóan. Ez az összeg a következő
elemekből áll: a) évi 357 500 EUR, amely évi 5 500 tonna
referenciamennyiséggel egyenértékű, és b) évi 302 500 EUR, amely
kiegészítő összeggel az Unió Mauritius halászati és tengerpolitikáját
támogatja. 
Az Unió
költségvetéséből fizetendő éves pénzügyi hozzájárulás összege tehát
660 000 EUR. 
2012/0210 (NLE)
Javaslat
A TANÁCS RENDELETE
az Európai Unió és a Mauritiusi Köztársaság
közötti halászati partnerségi megállapodáshoz csatolt jegyzőkönyv szerinti
halászati lehetőségek elosztásáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 43. cikke
(3) bekezdésére,
tekintettel az Európai Bizottság javaslatára,
mivel:
(1)       Az Európai Unió és a
Mauritiusi Köztársaság közötti halászati partnerségi megállapodáshoz a felek
2012. február 23-án egy új jegyzőkönyvet parafáltak, amely az európai
uniós hajóknak halászati lehetőségeket biztosít a Mauritius
felségterületéhez vagy joghatósága alá tartozó vizeken.
(2)       A Tanács […]-án/-én elfogadta
az új halászati partnerségi megállapodás és az új jegyzőkönyv aláírásáról
szóló XXX/2012/EU határozatot[2].
(3)       A jegyzőkönyv
érvényességének időtartamára meg kell határozni a halászati
lehetőségek tagállamok közötti elosztásának módját.
(4)       A közösségi halászhajók
közösségi vizeken kívül folytatott halászati tevékenységeinek
engedélyezéséről és a harmadik országok hajóinak közösségi vizekhez való
hozzáféréséről szóló, 2008. szeptember 29-i 1006/2008/EK rendelet[3] 10. cikkének (1) bekezdése
szerint a Bizottság tájékoztatja az érintett tagállamokat, ha úgy tűnik,
hogy a halászati partnerségi megállapodás keretében az Unió számára kiosztott
halászati lehetőségek nincsenek teljes mértékben kihasználva. Amennyiben a
Tanács által megállapítandó határidőn belül nem érkezik válasz, a
Bizottság ezt annak megerősítéseként értelmezi, hogy az érintett tagállam
hajói az adott időszakban nem használják ki teljes mértékben halászati
lehetőségeiket. A szóban forgó határidőt szükséges meghatározni.
(5)       Mivel a halászati
megállapodáshoz csatolt jegyzőkönyv 2007. december [xx]-án/-én lejárt,
indokolt előírni, hogy ez a rendelet az új halászati partnerségi
megállapodás és az új jegyzőkönyv hatálybalépésének napjától legyen
alkalmazandó,
ELFOGADTA EZT A RENDELETET:
1. cikk
(1)          Az Európai Unió és a
Mauritiusi Köztársaság közötti halászati partnerségi megállapodáshoz csatolt
jegyzőkönyvben (a továbbiakban: a jegyzőkönyv) rögzített halászati
lehetőségek a tagállamok között a következők szerint kerülnek
elosztásra:
a) erszényes kerítőhálós tonhalhalászhajók
 Spanyolország || 22 hajó 
 Franciaország || 16 hajó 
 Olaszország || 2 hajó 
 Egyesült Királyság || 1 hajó 
 Összesen || 41 hajó 
b) felszíni horogsoros hajók
 Spanyolország || 12 hajó 
 Franciaország || 29 hajó 
 Portugália || 4 hajó 
 Összesen || 45 hajó 
(2)          Az 1006/2008/EK rendelet a
halászati partnerségi megállapodásban és a jegyzőkönyvben foglalt
előírások sérelme nélkül alkalmazandó.
(3)          Ha az (1) bekezdésben
említett tagállamok halászati engedély iránti kérelmei nem merítik ki a
jegyzőkönyvben meghatározott halászati lehetőségeket, a Bizottság az
1006/2008/EK rendelet 10. cikkében foglalt rendelkezéseknek megfelelően figyelembe
veszi bármely más tagállam halászati engedély iránti kérelmét is.
(4)          Az a határidő, amelyen
belül a tagállamoknak az 1006/2008/EK rendelet 10. cikkének (1) bekezdése
szerint meg kell erősíteniük, hogy valóban nem használják ki teljes
mértékben a megállapodás alapján kiosztott halászati lehetőségeket, tíz
munkanap attól a naptól számítva, amikor a Bizottság arról tájékoztatja a
tagállamokat, hogy a halászati lehetőségek nincsenek kihasználva.
2. cikk
Ez a rendelet az Európai Unió Hivatalos
Lapjában való kihirdetését követő napon lép hatályba.
Ez a rendelet az Európai Unió és a Mauritiusi
Köztársaság közötti halászati partnerségi megállapodáshoz csatolt új
jegyzőkönyv hatálybalépésének napjától alkalmazandó.
Ez a rendelet teljes egészében kötelező
és közvetlenül alkalmazandó valamennyi tagállamban.
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               A Tanács 2012. január 23-i 15921/2011 határozata. 
[2]               HL L […], […], […] o.
[3]               HL L 286., 2008.10.29., 33. o.